คณะกรรมการแต่งตั้งคณะกรรมการลงทุน
มีหน้าที่รับผิดชอบในการพิจารณากลั่นกรองโครงการลงทุนและการขายทรัพย์สินตามแผนยุทธศาสตร์
ซึ่งรวมถึงการพิจารณาความเป็นไปได้ของโครงการ ผลตอบแทนทางการเงิน
ความเสี่ยงในด้านต่างๆ รวมถึงการสนับสนุนทางการเงิน และการทำนิติกรรมสัญญาที่เกี่ยวข้อง
ตลอดจนกำกับดูแล ประเมิน และติดตาม การบริหารความเสี่ยงอย่างเป็นระบบ ชัดเจน
และมีประสิทธิภาพ โดยผู้บริหารที่กำกับดูแลสายงานสูงสุด เป็นเจ้าของความเสี่ยง
และมีหน้าที่ในการวิเคราะห์ความเสี่ยงและหาแนวทางแก้ไข

ประเภทความเสี่ยงและแนวทางการบริหารความเสี่ยงตลอดจนมาตรการรองรับผลกระทบ
พอสรุปได้ดังต่อไปนี้

1.  ความเสี่ยงด้านการบริหาร การจัดการ กรณีต้องพึ่งพาผู้บริหารจากภายนอก
    สำหรับกิจการโรงแรม

บริษัทฯ ไม่มีนโยบายในการบริหารกิจการโรงแรมด้วยตนเอง
แต่มีนโยบายในการกระจายความเสี่ยงโดยการคัดเลือก Brand และบริษัทผู้บริหารที่แตกต่างกัน
โดยจะว่าจ้างบริษัทผู้บริหารโรงแรมระดับนานาชาติ (International Hotel Operator) อาทิ
Hyatt International, Marriott International, Accor Hotels, Inter
Continental Hotels Group และ Starwood Hotels & Resorts Worldwide
ซึ่งเป็นองค์กรที่มีชื่อเสียง ประสบการณ์ มีระบบงานและความชำนาญในตลาดแต่ละประเภท
อย่างไรก็ตาม สัญญาจ้างบริหารเป็นสัญญาระยะยาวจึงอาจมีความเสี่ยงที่ชื่อเสียงของ Brand
หรือความสามารถในการแข่งขันในระดับสากลลดลงในระหว่างช่วงสัญญา
และอาจส่งผลต่อผลการดำเนินงานโรงแรมของบริษัทฯ ได้ บริษัทฯ
จึงกำหนดเงื่อนไขในสัญญาจ้างบริหารที่สามารถยกเลิกสัญญาจ้างบริหารได้
หากความสามารถของผู้บริหารโรงแรมส่งผลกระทบทางลบต่อผลประกอบการโรงแรมของบริษัทฯ
อย่างมีนัยสำคัญและต่อเนื่อง เพื่อให้บริษัทฯ
สามารถจัดหาบริษัทผู้บริหารที่มีชื่อเสียงอื่นมาบริหารแทนได้

2.  ความเสี่ยงจากอุปสงค์ที่ลดลง และอุปทานในธุรกิจที่เพิ่มขึ้น

ในส่วนของความเสี่ยงทางด้านการลดลงหรือเพิ่มขึ้นที่ไม่สัมพันธ์กันของอุปสงค์และอุปทานในตลาด
เป็นเหตุให้มีสภาพการแข่งขันสูงระหว่างผู้ประกอบการโรงแรมเพื่อช่วงชิงส่วนแบ่งตลาด
ซึ่งส่งผลกระทบกับรายได้และกำไรจากการดำเนินธุรกิจโรงแรม อย่างไรก็ตามบริษัทฯ
ได้ว่าจ้างผู้บริหารโรงแรมระดับนานาชาติ เพื่อบริหารงานโรงแรมของบริษัทฯ
ซึ่งผู้บริหารโรงแรมแต่ละบริษัทมีจุดแข็งในกลุ่มตลาดที่แตกต่างกันตามแต่ละโรงแรมที่บริหารอยู่
และยังมีฐานลูกค้าของตนเองทั้งในประเทศและต่างประเทศ รวมทั้งได้ผ่านสถานการณ์ต่างๆ
ที่เป็นความเสี่ยงต่อรายได้และกำไรของการดำเนินกิจการมาแล้วทั่วโลก
จึงมีความได้เปรียบเชิงแข่งขันต่อคู่แข่งในธุรกิจหลายๆ ด้าน นอกจากนี้ทางบริษัทฯ
มีการเตรียมการรองรับความเสี่ยงด้วยการปรับปรุงและเพิ่มจุดแข็งของโรงแรมอย่างต่อเนื่อง
และมีมาตรการเพื่อลดค่าใช้จ่ายในส่วนต่างๆ รองรับอยู่เสมอ
บวกกับกลยุทธ์ในการกระจายการลงทุนไปในโรงแรมระดับต่างๆ ในแหล่งท่องเที่ยวที่สำคัญ
ทำให้สามารถจัดการกับความเสี่ยงนี้ได้อย่างมีประสิทธิภาพ

3.  ความเสี่ยงจากปัจจัยภายนอกที่มีผลกระทบกับทรัพย์สิน และการดำเนินธุรกิจ

ปัจจัยภายนอกต่างๆ
ที่จะมีผลกระทบกับทรัพย์สินและการดำเนินงานของธุรกิจโรงแรมและอาคารสำนักงานรวมทั้งร้านค้าเช่า
เช่น ภัยธรรมชาติต่างๆ การก่อการร้าย หรือความไม่สงบทางการเมืองนั้น
เป็นเรื่องที่ไม่สามารถคาดการณ์ล่วงหน้า หรือป้องกันการเกิดเหตุได้ อย่างไรก็ดี บริษัทฯ
มีการออกมาตรการที่รัดกุมที่จะสามารถช่วยบรรเทาผลกระทบต่อทรัพย์สินและการดำเนินงานของธุรกิจที่อาจเกิดขึ้น
เช่น มาตรการการรับมือกับภัยน้ำท่วม
โดยมีการเพิ่มลำดับของมาตราการให้เหมาะสมกับสถานการณ์ที่เกิดขึ้นในพื้นที่ต่างๆ
เริ่มจากการสร้างแนวป้องกันน้ำในจุดสำคัญๆ ของโรงแรม การจัดเตรียมอาหาร น้ำดื่ม
และเครื่องอุปโภค บริโภคที่สำคัญให้พร้อม การเตรียมเครื่องกำเนิดพลังงานในกรณีไฟฟ้าดับ
ไปจนถึงการปิดโรงแรมชั่วคราวและเคลื่อนย้ายลูกค้าไปยังโรงแรมอื่นที่ปลอดภัย
หรือมาตรการเฝ้าระวังเพื่อรับมือต่อความไม่สงบทางการเมืองที่อาจเกิดขึ้น
โดยจะมีการเพิ่มลำดับความเข้มงวดให้เหมาะสมกับสถานการณ์ที่เกิดขึ้น เริ่มตั้งแต่การตรวจค้น
จำกัดการเข้าออกในอาณาเขต
ติดตั้งสิ่งกีดขวางทางเข้าออกอาคารไปจนถึงการอพยพย้ายคนออกจากสถานที่เพื่อป้องกันความปลอดภัยตามมาตรฐานสากล
นอกจากนั้น บริษัทฯ ยังได้จัดทำประกันภัยคุ้มครองความเสี่ยงทุกประเภท (All risks)
คุ้มครองการขาดรายได้จากการหยุดดำเนินธุรกิจ (Business Interruption)
และคุ้มครองภัยจากการก่อการร้าย (Terrorism)
เพื่อลด/บรรเทาความเสียหายที่อาจเกิดขึ้นโดยตรงกับทรัพย์สินและการดำเนินงานของบริษัทฯ

4.  ความเสี่ยงจากปัจจัยภายนอกที่มีผลกระทบทำให้รายได้ของธุรกิจโรงแรมลดลงอย่างไม่ปกติ

ปัจจัยภายนอกที่จะมีผลกระทบทำให้รายได้ของธุรกิจโรงแรมลดลงอย่างไม่ปกติ ตัวอย่างเช่น
การเกิดภัยธรรมชาติ ความไม่สงบทางการเมือง หรือ การเกิดโรคติดต่อ ซึ่งเป็นเหตุการณ์ที่บริษัทฯ
ไม่สามารถควบคุม และ/หรือ ป้องกันไม่ให้เกิดขึ้นได้
โดยเหตุการณ์เหล่านี้หากเกิดขึ้นแล้วจะส่งผลให้จำนวนนักท่องเที่ยวที่เข้ามาในประเทศลดลงอย่างมาก
และมีผลกระทบโดยตรงต่อรายได้ และกำไรของธุรกิจโรงแรม อย่างไรก็ดี
จากเหตุการณ์ในอดีตที่ผ่านมาเหตุการณ์เหล่านี้จะส่งผลกระทบในระยะสั้นประมาณ 3-9 เดือน
ขึ้นอยู่กับความรุนแรงของเหตุการณ์ ทั้งนี้ นโยบายในการจัดการรองรับความเสี่ยงของบริษัทฯ
คือการมีระบบที่มีความคล่องตัว มีความยืดหยุ่น สามารถปรับเปลี่ยนกลยุทธ์ทางการตลาด
และปรับลดหรือเลื่อนค่าใช้จ่ายในส่วนต่างๆ ได้อย่างรวดเร็ว เพื่อให้ธุรกิจสามารถดำเนินต่อไปได้
และลดผลกระทบต่อรายได้ และกำไรของธุรกิจได้ส่วนหนึ่ง

5.  ความเสี่ยงด้านอัตราดอกเบี้ย

ความเสี่ยงเกี่ยวกับอัตราดอกเบี้ยนี้เกิดขึ้นจากการเปลี่ยนแปลงของอัตราดอกเบี้ยในตลาดอนาคต
ซึ่งการเปลี่ยนแปลงของอัตราดอกเบี้ยดังกล่าวจะส่งผลกระทบต่อผลการดำเนินงานและกระแสเงินสดของบริษัทฯ
เพื่อเป็นการบริหารความเสี่ยงดังกล่าว บริษัทฯ
ได้เข้าทำสัญญาแลกเปลี่ยนอัตราดอกเบี้ยสำหรับเงินกู้ยืมระยะยาวบางส่วนจากอัตราดอกเบี้ยลอยตัวเป็นอัตราดอกเบี้ยคงที่
ส่งผลให้ ณ 31 ธันวาคม 2555 บริษัทฯ มีเงินกู้ยืมอัตราดอกเบี้ยคงที่อยู่ประมาณร้อยละ 30
ของเงินกู้ยืมระยะยาวทั้งหมด และอัตราดอกเบี้ยลอยตัวอยู่ประมาณร้อยละ 70
ของเงินกู้ยืมระยะยาวทั้งหมด โดยอัตราดอกเบี้ยเงินกู้ลอยตัวของบริษัทฯ
เป็นอัตราที่อ้างอิงกับดอกเบี้ยเงินกู้ระยะยาว (MLR) และอัตราดอกเบี้ยเงินฝากประจำประเภท 6
เดือน

6.  ความเสี่ยงด้านบุคลากร

บริษัทฯ ได้ให้ความสำคัญในเรื่องการพัฒนาและบริหารทรัพยากรบุคคลเป็นอย่างมาก
จะเห็นได้จากการที่บริษัทฯ ได้ดำเนินการปรับปรุงเปลี่ยนแปลงผู้บริหารให้เหมาะสมอย่างต่อเนื่อง
ช่วงปีที่ผ่านๆ มา การเพิ่มบุคลากรที่มีความรู้ความสามารถในทุกระดับในส่วนงานที่มีการขยายตัว
การพัฒนาความรู้ความสามารถทักษะบุคลากรที่มีอยู่อย่างต่อเนื่อง
อย่างไรก็ตามการสูญเสียผู้บริหารระดับสูงหรือบุคลากรที่สำคัญถือเป็นอีกความเสี่ยงที่สำคัญ บริษัทฯ
จึงได้มีการจัดทำแผนสืบทอดและพัฒนาตำแหน่งประธานเจ้าหน้าที่บริหารและกรรมการผู้จัดการใหญ่
โดยมีคณะกรรมการพัฒนาผู้บริหารระดับสูงและกำหนดค่าตอบแทน เป็นผู้กำกับดูแล
สำหรับการพัฒนาตำแหน่งบริหารอื่นเป็นหน้าที่ของผู้บริหารตามสายบังคับบัญชาที่จะกำกับดูแลการพัฒนาบุคลากรให้สามารถขึ้นมาทดแทน
โดยมีการพิจารณาลงไป 3
ระดับจากระดับรองกรรมการผู้จัดการถึงผู้ที่จะขึ้นมาระดับผู้อำนวยการฝ่าย นอกจากนี้
การเป็นบริษัทฯ ที่บริหารงานโดยผู้บริหารมืออาชีพ
ดำเนินการภายใต้ระบบงานที่มีประสิทธิภาพไม่ยึดติดกับความสามารถหรือการตัดสินใจของบุคคลใดบุคคลหนึ่ง
มีการกระจายความรับผิดชอบและการตัดสินใจที่ชัดเจนภายใต้การกำกับดูแลของคณะกรรมการ
จึงเป็นโครงสร้างการบริหารงานที่ช่วยลดความเสี่ยงและผลกระทบหากมีการสูญเสียบุคลากรที่สำคัญ

นอกจากนี้ การสร้างวัฒนธรรมองค์กรที่เอื้อในการทำงานให้มีบรรยากาศที่ดี เน้นการทำงานแบบเป็นทีม การทำงานด้วยคุณธรรมจริยธรรม จะช่วยให้บริษัทฯ เป็นองค์กรที่เป็นที่สนใจแก่ผู้มีความรู้ ความสามารถ มืออาชีพ และ มีคุณธรรม สุดท้ายนโยบายการให้ผลตอบแทนและสวัสดิการที่แข่งขันได้ตามความรู้ความสามารถ การให้ผลตอบแทนพิเศษ (โบนัส) ตามผลงานที่เชื่อมโยงกับยุทธศาสตร์ขององค์กร และการให้สิทธิซื้อหุ้นในระยะยาวแก่คณะผู้บริหาร และพนักงาน ก็เป็นอีกส่วนที่ทำให้บุคลากรมีความมุ่งมั่น รู้สึกร่วมเป็นเจ้าของ และทำงานให้บริษัทฯ อย่างมีประสิทธิภาพ ซึ่งนโยบายต่างๆ เหล่านี้ถือเป็นกลไกสำคัญในการรักษาบุคลากรที่มีคุณภาพให้ทำงานอย่างมีประสิทธิภาพ และลดความเสี่ยงในเรื่องบุคลากรได้อีกทางหนึ่ง